MRK gryp in ná bruidswinkel nie gidshond wil toelaatFoto ter illustrasie. Foto: SA Guide-Dogs Association for the Blind/Facebook Die Menseregtekommissie (MRK) sê hy is diep bekommerd oor die deurlopende skending van mense met gestremdhede se regte. Dít nadat die kommissie self ingegryp het ná ŉ sosialemediaplasing op Facebook oor ŉ blinde vrou wie se gidshond toegang tot ŉ bruidswinkel geweier is. Die kommissie het in ŉ verklaring gesê dit is onder sy aandag gebring nadat dit in Augustus verlede jaar op Facebook geplaas is. Die MRK het self ŉ klagte aanhangig gemaak. Volgens die MRK het Otilia Barnes, ŉ gesiggestremde, en haar ma die La Principessa Bridal and Evening Wear Store in Umhlanga in April vanjaar besoek. Ondanks haar verduideliking dat sy gesiggestremd is, het die bestuurder van die winkel geweier om Barnes se gidshond binne toe te laat. Die hond is aan ŉ veiligheidshek buite die winkel vasgemaak en kon dus nie as gids vir Barnes binne die winkel optree nie. “Hoewel me. Barnes op die betrokke dag deur haar ma vergesel is, neem die MRK kennis van die winkel se gebrek aan bewustheid oor die reg van mense met gestremdhede om gids-, diens- en/of outisme-ondersteuningshonde te gebruik.” Die MRK het as mediator opgetree en die partye het ooreengekom dat die winkeleienaar deurlopende bewusmakingsopleiding aan alle werkers moet verskaf, sodat hulle behoorlik weet hoe om diegene met gestremdhede in ag te neem, het die MRK gesê. Die winkeleienaar is voorts beveel om borde by alle takke op te sit wat toegang vir dienshonde bevorder. Die MRK het ook sy kommer oor die voortslepende skending van mense met gestremdhede se regte uitgespreek en gesê hy gaan saam met ander organisasies werk om bewustheid daaroor te kweek, veral wat betref bedagsaamheid, toegang tot infrastruktuur, inligting, gelyke dienste en algemene inklusiwiteit in die samelewing. Die kommissie het gesê daar is heelwat wetgewing wat mense met gestremdhede se waardigheid help respekteer en hulle beskerm teen onbillike diskriminasie. Hy het hom daartoe verbind om dié regte te help bevorder.